奉陪蓬萊閣賞雪賦詩謹成二十四韻呈知府龍圖侍郎
作者：姚勔
朝代：宋

paragraphs: 一氣運轉無時停，陰陽消長權相仍。
不有栗烈謹閉固，安得生育萬化興。
東南之土苦妍暖，大冬往往水不冰。
有時草木自發洩，百蟲不蟄飛蚊蠅。
侍郎下車庶事飭，威行恩煦瞻風棱。
宿姦竄伏善民裕，眾強不敢暴與陵。
剛柔設施既得理，律呂感召還相應。
先春未臘已見雪，平地一色迷溝塍。
寒華浩蕩失舞鶴，逸勢飄突回飛鷹。
不惟盡掃氛祲息，便使歲善倉箱登。
蓬萊高閣倚巖壑，下見群巒千萬層。
其間賦象不可數，一一焜燿光彩凝。
會稽山水天下勝，於此更可窮誇矜。
無風四面捲簾幕，坐上眾客羅簪朋。
分題行酒各壯浪，浩然萬慮何泓澄。
抽毫沓簡公已賦，欲敵妙句誰其能。
小生學力最卑弱，懦氣鬰鬰唯填膺。
往時徽之訪安道，剡溪扁舟夜獨乘。
隱淪閑事至微小，史筆猶爲千載稱。
豈如公今爲侍從，器業天子之股肱。
擁麾一方聊撫俗，瑞至應節如糾繩。
處之廟堂燮天下，和氣自足康黎蒸。
良辰樂事固可紀，欲寫但愧才弗勝、他年收拾入房策，豈獨佳話口所騰。